
Szentéletű etiópiai Mózes atyánk emléke.
A csütörtök esti alkonyati zsolozsmán
„Uram, tehozzád...” után 
4. hang. Minta: Jelül rendelted...
Midőn megfeszítve látott téged az egész természet, * elváltozott és megrémült, * az egész föld borzadva megrendült, * hosszútürelmű Ige, * a templom kárpitja félelmében meghasadt, * az irántad való szánalomból, * a kősziklák rettegve repedtek meg, * és elrejté fényét a nap, *’ megismervén benned teremtőjét.
Hogy merészelhetett * a törvénytelen tanács ítélkezni fölötted, halhatatlan Bíró, * ki egykor az istenlátó Mózesnek adtál törvényt? * Hogy nézhették a mindenség Istenét halottként a fán, * és meg nem félemlettek, * sem elméjükben rá nem eszméltek, * hogy te az egyetlen Úr vagy, *’ a természet Uralkodója?
Ádám ősatyánk adóslevele * oldalad átdöfésekor megsemmisült, Nagyirgalmú, * vérednek hullása pedig * az eltaszított emberi természetet megszentelte, * mely kiáltja: * Dicsőség a te könyörületességednek, * és dicsőség a te isteni felfeszíttetésednek, * nagyhatalmú Jézus, *’ lelkünk Üdvözítője!
8. hang
A híres Mózes szívesen elhagyta a világ gyönyörűségeit, * állhatatos önmegtagadással megzabolázta a testi szenvedélyeket, * leterítette a fondorlatost, * elnyerte a győzelem koszorúját. *’ Az ő könyörgésére add meg mindenkinek a nagy irgalmat!
Összehasonlíthatatlan önmegtagadást, * egész éjszakán át tartó virrasztást gyakoroltál, * szemed mindig éber volt, * elméd az isteni szépséget szemlélte, * végtelenül boldog Mózes! * A gyógyítás kegyelmét kaptad érte, * hogy orvosolhass minden nagy szenvedést. * Így fohászkodunk tehát hozzád: *’ Kérjed mindenkinek, atyánk, a nagy irgalmat!
A démonok ravaszságát, * fegyverét és leselkedését, * sértetlenül elkerülted, Mózes atya, * az Isten keze megoltalmazott. * Szenvedélytelenséggel ékeskedtél, * a szentéletűek közé kerültél. * Esedezzél hív tisztelőidért, *’ hogy elnyerjék a nagy irgalmat!
Dicsőség… most és… 
Látta a szeplőtelen Bárányka, hogy engedelmével, keresztre feszítették Bárányát, * bánkódva, jajszóval felkiáltott: * Ó, jaj nekem, szeretett gyermekem! * Hogyan fizet neked a zsidók hálátlan népe? * Megfoszt tőled, gyermektelenné tesz engem, *’ mindennél-kedvesebb!
Előverses sztihirák
4. hang
Legyőzhetetlen fegyvernek * adtad nekünk keresztedet, Krisztus, * hogy jelével legyőzhessük *’ az ellenség támadásait.
Mindig segítő támaszunk * a te kereszted Krisztus, * s azzal könnyedén elhárítjuk *’ az ellenség cselvetéseit.
Szentjeidről való megemlékezéskor * dicsőítünk téged, * Krisztus Istenünk, * és azért esedezünk hozzád, * hogy az ő közbenjárásukra *’ árassz reánk gazdag kegyelmet.
Dicsőség... most és... 4. hang. Minta: Minekelőtte felülről...
Anyám, ne sirass engem, fiadat és Istenedet, * midőn a keresztre feszítve látsz, * engem, ki megingathatatlanul helyeztem a vizekre a földet, * és minden teremtményt alkottam, * mert föltámadok és megdicsőülök, * és a pokol uralmát megtöröm hatalmammal, * s elveszítem annak erejét, * és a bilincsbeverteket megszabadítom annak gonoszságától, ** mint könyörülettel teljes, *’ s fölviszem Atyámhoz, mint emberszerető.
.Tropárok
1. hang
Pusztaságban élő remete * és testben angyal voltál, és csodákat műveltél, istenhordozó Mózes atyánk! * Böjttel, virrasztással és imádsággal mennyei ajándékot érdemeltél magadnak, * s a testi és lelki betegségeknek sikeres orvoslója voltál. * Azért dicsőség legyen Istennek, ki neked kegyelmet adott, * dicsőség, hogy téged megkoronázott *’ és dicsőség, hogy általad betegeket gyógyított.
Az Dicsőség... most és...
A Te közbenjárásodat bírván, Tisztaságos, * s imáid által a rosszaságtól megmenekedvén, * Fiad keresztje által mindenütt megerősíttetve, * mindannyian, amint meg is illet, *’ áhítattal magasztalunk.
